paragraph_text: Njegov otac Marko Došen doselio se iz Hercegovine u Liku 1645. godine, što je bio začetak bunjevačko-ličke obitelji Došen, čiji su članovi naselili Liku i proširili se kasnije i izvan nje u Slavoniju, Podravinu i područja oko Bjelovara. Marko Došen poginuo je u borbi s Turcima na Takalicama kod Brušana. Ostavio je iza sebe tri sina, od kojih je najpoznatiji bio Dujam Došen, krajiški kapetan i vojvoda, koji je zbog svojih doprinosa u borbi protiv Turaka u Lici nagrađen plemstvom. Spominje ga fra Andrija Kačić Miošić u knjizi Razgovor ugodni naroda slovinskoga, iz 1756. godine, koja je jedno od najvrjednijih djela hrvatske književnosti 18. stoljeća i jedna od najčitanijih i najizdavanijih knjiga hrvatske dopreporodne književnosti uopće.Hrvatski biografski leksikon: Kačić Miošić, Andrija, Davor Dukić (2005.), Preuzeto 6. kolovoza 2022. Na 230. stranici nalaze se stihovi: "Pitali su ključkog kapetana, tko najbolje odsjecaše glave. Al' se zakle hlibom i čitapom: Najbolja je sablja Starčevića; A za njime Došen kapetana, Po imenu Dujma Ličanina. Oba dva su glave odsjecali. Oba dva su na mejdanu bili."